Nemunaičių tiltas

Nemunaičių tiltas – automobilių transporto tiltas, kertantis Kirsnos upę ties Nemunaičiais, Kalvarijos savivaldybėje, kelyje , apie 5,5 km į pietryčius nuo Kalvarijos. Stovi vienoje vietoje skirtingu laiku per upę nutiesti du tiltai. Vienas iš jų – eismui nebenaudojamas dviejų angų arkinis tiltas su išgaubta važiuojamąja dalimi, stūksantis upės slėnyje, žemiau kito gelžbetoninio, sijinio tilto. Senasis tiltas pripažintas regioninės reikšmės inžineriniu ir architektūros paminklu, 1999 m. įrašytas į Kultūros vertybių registrą. Pritaikytas pažintiniam lankymui. 

Kelio Alytus-Simnas-Krosna-Kalvarija 51,5 km 1929 m. buvo pastatytas gelžbetoninis arkinis dviejų tarpatramių tiltas su važiuojamąja dalimi viršuje. Šio tilto projektą parengė inžinierius Pranas Markūnas.

2012 m. tiltas buvo suremontuotas: ant važiuojamosios dalies paklota nauja danga, sutvarkyti ir nudažyti apsauginiai aptvėrimai, statinio gelžbetonio konstrukcijos, sutvirtinti prietilčio pylimai su įrengtais betoniniais laiptais. Tiltas liko pravažiavimui uždarytas, tačiau patogus lankymui. Eismas vyksta tik ant gretimo šiuolaikinio tilto, pastatyto rekonstruojant kelią . Šioje atkarpoje nutiesta nauja krašto kelio atkarpa, pylimu ir iškasa išlyginant reljefo skirtumus.Statomas tiltas per Kirsną netoli Kalvarijos danielius.net 2012-03-14Greitai bus atidarytas eismas kelyje Alytus-Simnas-Kalvarija danielius.net 2012-08-09Rekonstruojant Alytus-Kalvariją kelią kartu dirba ir kelininkai, ir archeologai danielius.net 2011-11-18

2011 m. duomenimis, apie 100 m į aukštupio pusę kabojo apleistas kabamasis pėsčiųjų tiltas (išlikę įtempti lynai, atraminių kranto konstrukcijų, medinio pakloto fragmentai).Kelyje Alytus-Krosna-Kalvarija statomas naujas tiltas per Kirsną danielius.net 2011-12-03

 Senojo tilto konstrukcija 

Kartu su ramtais tilto ilgis 55 m, arkiniai tarpatramiai po 20,65 m. Danga iš asfaltbetonio, šalitilčiai neįrengti. Trišarnyrinių arkų aukštis nuo stygų lygus 4,0 m, šoninės arkų sienelės padarytos iš monolitinio gelžbetonio, jų storis 0,4 m. Nuo arkos skliautų vanduo nuleidžiamas per įrengtus šulinėlius, kurių yra po vieną kiekviename skliaute. Arkų (skliautų), ramtų bei taurų tuštumos užpildytos žvyro–grunto mišiniu, ant kurio įrengtas akmenų grindinys. Arkų šarnyrai sumontuoti iš 20 cm storio švino plokščių. Tilto paklotas įrengtas išgaubtoje kreivėje. Parapetinis bordiūras įrengtas apibetonuojant turėklą. Jo aukštis 0,4 m. Turėklai iš metalo. Tilto galuose ant ramtų įrengtos 6,17 m ilgio sienutės. Krantinės atramos – ramtai ir tarpinė atrama – tauras iš monolitinio gelžbetonio. Tilto atramoms įrengti poliai nebuvo kalami dėl pakankamai tvirto grunto.Henrikas Kebeikis. TILTAS PER KIRSNĄ KELIO ALYTUS-SIMNAS- KALVARIJA 51,5 KM lietuvai.lt, p. 352, 353

Tilto duomenys:
 Tūrinė erdvinė kompozicija – dviejų angų, arkinis, su išgaubta važiuojamąja dalimi;
 Bendras ilgis – 55 m;
 Važiuojamosios dalies plotis – 6,5 m;
 Arkos aukštis – 4,0 m (nuo stygos);
 Konstrukcijos – arkų plokštės, šoninės sienelės iš monolitinio gelžbetonio;
 Turėklų tipas – metaliniai;
 Funkcinė įranga – nuo arkos skliautų nuvesti vandens nuleidimo šulinėliai, šlaituose kūgio formos latakai.

 Galerija 

 Šaltiniai 

 Nuorodos 

 Kelio Lietuvoje istorija (tęsinys III). Tiltų statyba dirst.lt

Kategorija:Kalvarijos savivaldybės paveldas
Kategorija:Lietuvos arkiniai tiltai
Kategorija:Lietuvos sijiniai tiltai
Kategorija:Kalvarijos savivaldybės tiltai